Presidensie ontken gerugte dat Zuma-konvooi voetganger doodgery hetArgieffoto Berigte dat pres. Jacob Zuma se blouligkonvooi Vrydag in ŉ noodlottige ongeluk in Pretoria betrokke was, is onwaar, het die presidensie gesê. Dr. Bongani Ngqulunga, woordvoerder vir die presidensie, het Sondag in ŉ verklaring gesê Herman Mashaba, burgemeester van Johannesburg, het op Twitter geskryf: “Ek het sopas die vreeslike nuus gekry dat pres. Zuma se blouligbrigade ŉ vriend, Solly Moutlana, gister [Vrydag] doodgery het.” “Dit is jammer dat mnr. Mashaba, as die twiet wel deur hom uitgestuur is, die indruk wil skep dat ŉ SAPD-konvooi, wat die president vervoer, verantwoordelik is vir dié verlies van lewe, wat heeltemal onwaar en misleidend is,” het Ngqulunga gesê. Zuma was Vrydag in Oos-Londen om deel te neem aan die Nasionale Raad vir Provinisies se “Taking Parliament to the People”-geleentheid, en het van Kaapstad gereis. Van Oos-Londen het hy na KwaZulu-Natal gevlieg. Hy is Dinsdag uit Pretoria weg. Die presidensie is, by navraag, in kennis gestel dat die polisie ŉ saak ondersoek waar ŉ voetganger in Pretoria omgery is deur ŉ voertuig wat deur ŉ polisiebeampte bestuur is. Die voetganger het aan sy beserings beswyk. “Die SAPD sal verdere inligting hieroor kan verskaf,” het Ngqulunga bygevoeg. “Die presidensie betuig sy meegevoel met die familie van die slagoffer in hierdie tragiese voorval. Die presidensie staan gereed om die burgemeester van Johannesburg in die toekoms by te staan om duidelikheid te verskaf oor enige sake wat die presidensie raak, om seker te maak dat korrekte inligting uitgestuur word.”